Хафез
В градината отидох рано…

Превод от персийски (фарси): Йордан Милев, 1969

chitanka.info

В градината отидох рано да набера букет цветя.

И моя слух за миг погали на нежен славей песента.

О, бедна птица, като мене отдадена на цветове —

ти пак разнасяш нови песни, ти пак ми връщаш обичта.

Щом твойта песен ме обземе, щом твоя глас ме призове —

аз ставам и усещам силно в кръвта ми как пламти жарта.

И се разхождам, и си мисля върху зелената трева,

че пеят някъде за мене, в градини или по света.

А всичко пак си тъй остава, промяна никаква до днес:

на тръна всеки цвят е близък, а славея — на любовта.

Ах, толкова цветя красиви цъфтят сред този малък кът,

но тръните не позволяват да им изпитам радостта.

Хафез, защо напразно чакаш щастлива участ в този свят,

на слабости богат, но беден на превъзходство в завистта.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.